অন্য প্রাণীর সঙ্গে মানুষের তুলনাটা যখন এলোই তখন এই বিরূপ ধরণিতে মানুষ কেন টিকে আছে, অন্য অনেক প্রাণী কেন বিলুপ্ত হয়ে গেল সেই প্রসঙ্গটা আসতে পারে। যেমন ডাইনোসর। অতিকায় প্রাণী। অনেক কাল টিকে ছিল। কিন্তু শেষ পর্যন্ত পারে নি। কেন যে পারে নি সেটা ডাইনোসরের চেহারার দিকে তাকালেই টের পাওয়া যাবে। গাছের ডালে সে থাকে নি ঠিকই, তবে তার গলা ছিল লম্বা, মাথাটা খাটো, হাত ছিলই না। গলা লম্বা হয়েছে খাদ্যের অন্বেষণে; মাথা খাটো, কারণ বুদ্ধির চর্চা নেই; ওদিকে আবার হাতের ব্যবহার একেবারেই জানে না। শেষমেশ বেচারা তাই নিশ্চিহ্নই হয়ে গেল। মানুষ টিকে আছে কারণ তার মসিত্মষ্ক আছে, হাত আছে, সে হাতিয়ারের ব্যবহার জানে, সে সৃষ্টিশীল। কিন্তু এই মানুষ কি শেষপর্যন্ত টিকবে? এ প্রশ্নটা একালে বেশ বড় হয়ে দেখা দিয়েছে। প্রসঙ্গটিতে একটু পরে আমরা আবার ফিরে আসবো।